ai4bharat/Pralekha huggingface dataset:
நிதி அமைச்சகம்
பீகார் மற்றும் ஜார்கண்டில் வருமான வரித்துறையினர் சோதனை : கணக்கில் காட்டப்படாத ரூ.100 கோடி வருவாய் கண்டுப்பிடிப்பு
பீகார் மற்றும் ஜார்கண்டில் சாலை கட்டுமானத்தில் ஈடுபடும் ஒப்பந்தக்காரர் ஒருவருக்குச் சொந்தமான இடங்களில் வருமான வரித்துறையினர் சோதனை நடத்தினர். இதில் கணக்கில் காட்டப்படாத ரூ.100 கோடி கண்டுபிடிக்கப்பட்டது.
இந்தக் கட்டுமான நிறுவனக் குழுமம் லாபங்களை மறைத்து அவற்றை பொருட்கள் வாங்கியதாக கணக்கு காட்டியுள்ளது. பின் இந்தப் பொருட்கள் சந்தையில் ரொக்கப்பணத்திற்கு விற்கப்பட்டுள்ளன. இந்தப் பணம் வருவாய் கணக்கில் காட்டப்படவில்லை. இதர தொழில்களுக்கும் இந்நிறுவனம் தனது வருவாயை செலவழித்துள்ளது. இதற்கான ஆவணங்கள், போலி ரசீதுகள் வருமான வரிச்சோதனையில் கண்டுபிடிக்கப்பட்டது. மேலும், ரூ.5.71 கோடி ரொக்கப்பணம் கைப்பற்றப்பட்டது. பத்து வங்கி லாக்கர்கள் முடக்கப்பட்டுள்ளன. நிரந்தர வைப்புக் கணக்கில் சுமார் ரூ.60 கோடி டெபாசிட் செய்யப்பட்டுள்ளது. இந்தச் சோதனை மூலம் ரூ.100 கோடி அளவிற்கு கணக்கில் காட்டப்படாத வருவாய் கண்டுபிடிக்கப்பட்டுள்ளது. இது தொடர்பாக மேலும் விசாரணை நடைபெற்று வருகின்றது.
-----
(Visitor Counter : 157
பெட்ரோலியம் மற்றம் இயற்கை எரிவாயு அமைச்சகம்
தீபாவளியை முன்னிட்டு பெட்ரோல், டீசல் மீதான கலால் வரியைக் குறைத்துள்ளது மத்திய அரசு
பெட்ரோல், டீசல் மீதான கலால் வரி நாளை முதல் முறையே ரூ 5 மற்றும் ரூ 10 குறைக்கப்படும்
பெட்ரோல் மற்றும் டீசல் மீதான மத்திய கலால் வரியை முறையே ரூ 5 மற்றும் ரூ 10 குறைக்கும் குறிப்பிடத்தக்க முடிவை மத்திய அரசு எடுத்துள்ளது. இதன் படி நாளை முதல் பெட்ரோல், டீசல் விலைக் குறையும்.
டீசல் மீதான கலால் வரிக் குறைப்பு பெட்ரோலை விட இருமடங்காக இருக்கும். இந்திய விவசாயிகள், தங்கள் கடின உழைப்பின் மூலம், ஊரடங்கின் போதும் பொருளாதார வளர்ச்சிக்குப் பங்காற்றினர். டீசல் மீதான பெரியளவிலான கலால் வரிக் குறைப்பு வரவிருக்கும் ரபி பருவத்தில் விவசாயிகளுக்கு ஊக்கமளிக்கும்.
சமீப மாதங்களில் கச்சா எண்ணெய் விலை உலக அளவில் ஏற்றம் கண்டுள்ளது. இதன் விளைவாக, சமீப வாரங்களாக பெட்ரோல் மற்றும் டீசல் விலைகள் உள்நாட்டில் அதிகரித்து வருகின்றன. நாட்டில் எரிசக்திப் பற்றாக்குறை ஏற்படாமல் இருக்கவும், பெட்ரோல், டீசல் போன்ற பொருட்கள் நமது தேவைகளைப் பூர்த்தி செய்ய போதுமான அளவில் கிடைப்பதை உறுதி செய்யவும் மத்திய அரசு பல முயற்சிகளை மேற்கொண்டுள்ளது.
கொவிட்-19 காரணமாக ஏற்பட்ட மந்தநிலைக்குப் பிறகு இந்திய மக்களின் உழைப்பு மற்றும் திறமையின் காரணமாக இந்தியப் பொருளாதாரம் ஒரு குறிப்பிடத்தக்க திருப்பத்தைக் கண்டுள்ளது. பொருளாதாரத்தின் அனைத்துத் துறைகளும்- உற்பத்தி, சேவை அல்லது விவசாயம்- குறிப்பிடத்தக்க முன்னேற்றத்தைக் கண்டு வருகின்றன.
பொருளாதாரத்தை மேலும் மேம்படுத்தும் வகையில், டீசல் மற்றும் பெட்ரோல் மீதான கலால் வரியைக் கணிசமாக குறைக்க மத்திய அரசு முடிவு செய்துள்ளது.
பெட்ரோல் மற்றும் டீசல் மீதான கலால் வரிக் குறைப்பு, நுகர்வை அதிகரிக்கும் மற்றும் பணவீக்கத்தைக் குறைக்கும். ஏழை மற்றும் நடுத்தர மக்களுக்கு இது மிகவும் உதவிகரமாக இருக்கும். இன்றைய முடிவு ஒட்டுமொத்த பொருளாதாரச் சுழற்சியை மேலும் தூண்டும் என்று எதிர்பார்க்கப்படுகிறது.
நுகர்வோருக்கு நிவாரணம் அளிக்கும் வகையில் பெட்ரோல் மற்றும் டீசல் மீதான வாட் வரியை  மாநிலங்கள் குறைக்க வேண்டும் என்றும் வலியுறுத்தப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1769306
நுகர்வோர் நலன், உணவு மற்றும் பொது விநியோகம் அமைச்சகம்
2022-23 ரபி சந்தைப் பருவத்தில்  161.95 லட்சம் மெட்ரிக் டன் கோதுமை 11 மாநிலங்களில் கொள்முதல் செய்யப்பட்டுள்ளது
01.05.2022 வரை 760.94 லட்சம் மெட்ரிக் டன் நெல் கொள்முதல் செய்யப்பட்டுள்ளது
மத்தியப் பிரதேசம், ஹரியானா, பஞ்சாப், உத்தரப் பிரதேசம், உத்தராகண்ட், சண்டிகர், இமாச்சலப் பிரதேசம், ஜம்மு – காஷ்மீர், குஜராத், பீகார், ராஜஸ்தான் ஆகிய மாநிலங்கள் மற்றும் யூனியன் பிரதேசங்களில் ரபி சந்தைப் பருவம் 2022-23-ல் மத்திய தொகுப்பின் கீழ் கோதுமை கொள்முதல் அதிகரித்துள்ளது.
01.05.2022 வரை, 161.95 லட்சம் மெட்ரிக் டன் கோதுமை கொள்முதல் செய்யப்பட்டது. இதன் மூலம் குறைந்தபட்ச ஆதரவு விலை ரூ.32,633.71 கோடியுடன் 14.70 லட்சத்திற்கும் அதிகமான விவசாயிகள் பயனடைந்துள்ளனர்,
2021-22 கரிஃப் சந்தைப் பருவத்தில் மத்திய தொகுப்பின் கீழ் நெல் கொள்முதல் பல்வேறு மாநிலங்கள் மற்றும் யூனியன் பிரதேசங்களில் சீராக நடைபெற்று வருகிறது.
01.05.2022 வரை, 760.94 லட்சம் மெட்ரிக் டன் நெல்  கொள்முதல் செய்யப்பட்டுள்ளது, இதன் மூலம் குறைந்த பட்ச ஆதரவு விலை ரூ.1,49,144.23 கோடியுடன்,109.58 லட்சம் விவசாயிகள் பயனடைந்துள்ளனர்.
தமிழ்நாட்டில், 2021-22 கரிஃப் சந்தைப் பருவத்தில் 33,40,314 மெட்ரிக் டன் நெல் கொள்முதல் செய்யப்பட்டது. ரூ.6547.02 கோடி குறைந்தபட்ச ஆதரவு விலையுடன் 500057 விவசாயிகள் பயனடைந்துள்ளனர்.
புதுச்சேரியில் 336 டன் நெல் கொள்முதல் செய்யப்பட்டு 0.66 கோடி குறைந்தபட்ச ஆதரவு விலையுடன் 84 விவசாயிகள் பயடைந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1822021
-----
(Visitor Counter : 100
பழங்குடியினர் நலத்துறை அமைச்சகம்
மத்திய ஜல் சக்தி மற்றும் பழங்குடியினர் நலத்துறை இணை அமைச்சர் திரு பிஷ்வேஸ்வர் துடு இன்று புதுதில்லியில் தூய்மை நிகழ்ச்சியில் பங்கேற்றார்.
மத்திய ஜல் சக்தி மற்றும் பழங்குடியினர் விவகாரங்களுக்கான இணை அமைச்சர் திரு பிஷ்வேஸ்வர் துடு தலைமையில் இன்று புதுதில்லி தியாகராஜ் நகரில் உள்ள ஸ்ரீ ஜகன்னாதர் கோயில் வளாகத்தில் ஏற்பாடு செய்யப்பட்டிருந்த தூய்மை மற்றும் பொது விழிப்புணர்வு நிகழ்ச்சி நடைபெற்றது.
பிரதமர் திரு நரேந்திர மோடியின் 72வது பிறந்தநாளைக் கொண்டாடும் வகையில், "இருவார சேவை" என்ற தேசிய திட்டத்தின் கீழ் இந்த நிகழ்ச்சி ஏற்பாடு செய்யப்பட்டுள்ளது. "இருவார சேவை" கொண்டாட்டம் பிரதமரின் பிறந்த நாளான செப்டம்பர் 17 முதல் அக்டோபர் 2 வரை நடைபெறுகிறது.
சுற்றுச்சூழல் தூய்மை, நீர் பாதுகாப்பு, மரம் வளர்ப்பு, ரத்த தானம் போன்றவற்றைப் பற்றி பொதுமக்களுக்கு விழிப்புணர்வை ஏற்படுத்துவதை நோக்கமாகக் கொண்டது இந்த திட்டம்.
(Visitor Counter : 142
தொழிலாளர் மற்றும் வேலைவாய்ப்பு அமைச்சகம்
பயனாளிகளின் வீடுகளுக்கு அருகில் ஈஎஸ்ஐசி மருத்துவமனை இல்லையென்றால் பட்டியலில் இடம்பெற்றுள்ள இதர மருத்துவமனைகளில் சிகிச்சை பெற்று கொள்ளலாம்
பணியாளர் அரசு காப்பீட்டு திட்டம்  புதிய பகுதிகளுக்கு நீட்டிக்கப்பட்டதற்கு பின் பயனாளிகளின் எண்ணிக்கை கணிசமாக உயர்ந்துள்ளதை கருத்தில் கொண்டு, உறுப்பினர்களின் வீடுகளுக்கு அருகிலேயே ஈஎஸ்ஐ மருத்துவ சேவை உள்கட்டமைப்பை வலுப்படுத்துவதற்கான தொடர் முயற்சிகள் எடுக்கப்பட்டு வருகின்றன.
ஈஎஸ்ஐசி மருத்துவமனை, சிகிச்சை மையம் அல்லது காப்பீட்டு மருத்துவர், பயனாளியின் இல்லத்துக்கு 10 கி.மீ தொலைவில் இல்லாத பட்சத்தில், பட்டியலில் இடம்பெற்றிருக்கும் அருகிலுள்ள மருத்துவமனைகளில்  சிகிச்சை பெறலாம். இதற்கு ஈஎஸ்ஐ மருத்துவமனையின் பரிந்துரை தேவையில்லை.
பரிசோதனை அல்லது மருத்துவமனையில் அனுமதிக்க வேண்டிய தேவை இருப்பின், பயனாளிக்கு காசில்லா சிகிச்சை வழங்குவதற்காக 24 மணி நேரத்துக்குள் ஆன்லைன் முறையில் ஈஎஸ்ஐ-யின் ஒப்புதலை பெற்றுக்கொள்ளலாம்.
இது தொடர்பாக ஈஎஸ்ஐசி தலைமையகம் வெளியிட்டுள்ள வழிகாட்டுதல்களை www.esic.nic.in என்னும் இணையதளத்தில் பார்க்கலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1699094
----
(Visitor Counter : 151
குடியரசுத் தலைவர் செயலகம்
கோவாபல்கலைக்கழகத்தின் 34-வது பட்டமளிப்பு விழாவில் குடியரசுத் தலைவர் பங்கேற்பு
கோவா ஆளுநர் மாளிகையில் இன்று  நடைபெற்ற கோவா பல்கலைக்கழகத்தின் 34வது பட்டமளிப்பு விழாவில் குடியரசுத் தலைவர் திருமதி திரௌபதி முர்மு கலந்து கொண்டு உரையாற்றினார்.
இந்நிகழ்ச்சியில் பேசிய குடியரசுத் தலைவர், இன்றைய உலகில் தொழில்நுட்பம் மற்றும் கண்டுபிடிப்புகள் முக்கியப் பங்கு வகிக்கின்றன என்று கூறினார். கோவா பல்கலைக்கழகம் புத்தாக்கத்தை ஊக்குவிப்பதில் தாம் மகிழ்ச்சியடைவதாக தெரிவித்தார். நமது உயர்கல்வி நிறுவனங்களில் செயற்கை நுண்ணறிவு மற்றும் தரவு அறிவியல் போன்ற துறைகளில் உலகத் தரம் வாய்ந்த திறனை வளர்ப்பது அவசியம் என்று அவர் குறிப்பிட்டார். கோவா பல்கலைக்கழகம் கோவா அரசின் உயர்கல்வி இயக்குநரகத்துடன் இணைந்து 'முழுமையான கற்பித்தல் மற்றும் மெய்நிகர் சார்பு டிஜிட்டல் ஒருங்கிணைந்த அமைப்பு' என்ற திட்டத்தை நடத்தி வருவது மகிழ்ச்சி என்று கூறினார்.
கோவா பல்கலைக்கழக வளாகத்தில் பல்வேறு துறைகளை ஒருங்கிணைத்து பல்துறை ஆய்வுகளை ஊக்குவிப்பதற்காக பல்வேறு பள்ளிகள் உருவாக்கப்பட்டுள்ளன என்று குறிப்பிட்ட குடியரசுத் தலைவர், தேசிய கல்விக் கொள்கைக்கு இணங்க கோவா பல்கலைக்கழகத்தின் இந்த முன்முயற்சியை பாராட்டினார். கல்வி, ஆராய்ச்சி மற்றும் கண்டுபிடிப்புகளுக்கான திறன் மேம்பாட்டு மையமாக திகழும் திறன் இப்பல்கலைக்கழகத்திற்கு உள்ளதாக அவர் தெரிவித்தார்.
உன்னத பாரத இயக்கத்தின் கீழ் கோவா பல்கலைக்கழகம் ஐந்து கிராமங்களை தத்தெடுத்துள்ளதும், அங்கு நிலைத்தன்மை மாதிரியைப் பின்பற்றி சிப்பிகள் மற்றும் காளான்கள் பயிரிடப்படுகின்றன என்பதைக் கண்டு தாம் மகிழ்ச்சியடைவதாக குடியரசுத் தலைவர் கூறினார். மாணவர்களிடையே சமூக உள்ளடக்கம் மற்றும் சுற்றுச்சூழல் சமநிலை குறித்த மனப்பாண்மையை வளர்ப்பதற்காக கோவா பல்கலைக்கழகத்தின் குழுவை அவர் பாராட்டினார்.
மாணவர்களிடையே உரையாற்றிய குடியரசுத் தலைவர், பட்டமளிப்பு விழா, மாணவர்களின் வாழ்க்கையில் மறக்க முடியாத தருணம் என்று கூறினார். அவர்கள் பெற்ற பட்டங்கள் வேலைவாய்ப்பைப் பெற அல்லது தொழில் தொடங்க உதவும் என்று தெரிவித்தார். அதே சமயம் விடாமுயற்சியே அவர்களை வாழ்க்கையின் உயரத்திற்கு அழைத்து செல்லும் என்று அவர் கூறினார் . கற்றல் என்பது ஒரு வாழ்நாள் செயல்முறை என்று அவர் குறிப்பிட்டார். தொடர்ந்து படிப்பவர் வாய்ப்புகளைப் பயன்படுத்திக் கொள்ளவும், வாழ்க்கையில் சவால்களை எதிர்கொள்ளவும் முடியும். இன்றைய இளைஞர்கள் உறுதியான தீர்மானம் மூலம் வளர்ந்த இந்தியாவை உருவாக்குவார்கள் என்று அவர் கூறினார். இந்தியாவை செழுமை மிக்கதாக்கும் கனவை அவர்கள் நிறைவேற்றுவார்கள் என்று அவர் நம்பிக்கை தெரிவித்தார்.
பிரதமர் அலுவலகம்
வீர் சாவர்கரின் நினைவு நாளையொட்டி அவருக்கு மரியாதை செலுத்திய பிரதமர்
சுதந்திரப் போராட்ட வீரர், வீர் சாவர்கரின் நினைவு நாளையொட்டி, பிரதமர் திரு.நரேந்திர மோடி, அவருக்கு மரியாதை செலுத்தியுள்ளார்.
பிரதமர் வெளியிட்டள்ள டுவிட்டர் பதிவில்;
“தலைசிறந்த சுதந்திரப் போராட்ட வீரரும், தியாகம் மற்றும் விடாமுயற்சியின் உருவகமாக திகழ்ந்தவருமான வீர் சாவர்கரின் நினைவு நாளில், அவருக்கு மரியாதை செலுத்துகிறேன். தாய்நாட்டின் சேவைக்காக அர்ப்பணிக்கப்பட்ட அவரது வாழ்க்கை நாட்டு மக்களுக்கு எப்போதும் உத்வேகம் அளிக்கும்” என்று தெரிவித்துள்ளார்.
பிரதமர் அலுவலகம்
இஸ்ரேலின் துணைப் பிரதமரும் பாதுகாப்பு அமைச்சருமான லெப்டினன்ட் ஜெனரல் பெஞ்சமின் காண்ட்ஸ் பிரதமரை சந்தித்தார்
இந்தியாவிற்கு அரசுமுறை பயணம் மேற்கொண்டுள்ள இஸ்ரேலின் துணைப் பிரதமரும், பாதுகாப்பு அமைச்சருமான லெப்டினன்ட் ஜெனரல் பெஞ்சமின் காண்ட்ஸ், பிரதமர் திரு நரேந்திர மோடியை இன்று சந்தித்தார்.
கடந்த சில ஆண்டுகளாக இந்தியா மற்றும் இஸ்ரேல் இடையே பாதுகாப்பு ஒத்துழைப்பில் ஏற்பட்டுள்ள விரைவான வளர்ச்சியை தலைவர்கள் ஆய்வு செய்தனர். இணை மேம்பாடு மற்றும் இணை உற்பத்திக்கான வாய்ப்புகள் மூலம் இஸ்ரேலிய பாதுகாப்பு நிறுவனங்கள் இந்தியாவில் முதலீடு செய்து பயனடையுமாறு கூறி பிரதமர் ஊக்குவித்தார்.
சுற்றுச்சூழல் மற்றும் வனத்துறை அமைச்சகம்
பிளாஸ்டிக்கிற்கான மாற்றுப் பொருட்களை ஊக்குவிக்க ஸ்டார்ட் அப் நிறுவனங்கள் முன் வர வேண்டுமென மத்திய அமைச்சர் வேண்டுகோள்
ஒருமுறை மட்டும் பயன்படுத்தப்படும் பிளாஸ்டிக்கிற்கு மாற்றாக சுற்றுச்சூழலுக்கு உகந்த மாற்று பொருட்கள் பற்றிய தேசிய கண்காட்சி மற்றும் தொழில் முனைவோருக்கான இரண்டு நாள் கருத்தரங்கம் சென்னை அருகே நந்தம்பாக்கத்தில் உள்ள வர்த்தக மையத்தில் தொடங்கியது. இதில் தமிழக சுற்றுச்சூழல், காலநிலை மாற்றம், விளையாட்டு இளைஞர் நலன் அமைச்சர் திரு. சிவ. வீ. மெய்யநாதன், மத்திய சுற்றுசூழல், வனம் மற்றும் காலநிலை மாற்றம் துறை கூடுதல் செயலர் திரு. நரேஷ் பால் கங்வார், தமிழக சுற்றுச்சூழல் மற்றும் பருவநிலை மாற்றம் துறை கூடுதல் தலைமை செயலர் திருமதி. சுப்ரியா சாஹூ, தமிழ்நாடு மாசு கட்டுப்பாட்டு வாரிய தலைவர் திருமதி ஜெயந்தி உள்ளிட்டோர் கலந்து கொண்டனர்.
நிகழ்ச்சியில் பேசிய மத்திய சுற்றுசூழல், வனம் மற்றும் காலநிலை மாற்றம் துறை கூடுதல் செயலர் திரு. நரேஷ் பால் கங்வார்,
இந்த கண்காட்சி இந்திய மற்றும் தமிழக அரசால் சரியான நேரத்தில் நடத்தப்படுகிறது எனவும், ஒரு முறை உபயோகித்து தூக்கி எறியப்படும் பிளாஸ்டிக் உலகிற்கே அச்சுறுத்தலாக இருக்கும் என தெரிவித்தார். பிளாஸ்டிக்கிற்கு மாற்று பொருட்கள் கண்டுபிடித்து அவற்றை ஊக்குவிக்குமாறு உற்பத்தியாளர்கள் மற்றும் ஸ்டார்டப் நிறுவனங்களை கேட்டுக் கொண்டார். இதுபோன்ற ஸ்டார்ட் அப் நிறுவனங்களை ஊக்குவிக்க நிதி நிறுவனங்கள் முன் வர வேண்டும் என கேட்டுக் கொண்டார்.
அப்போது மேடையில் பேசிய தமிழக அமைச்சர் திரு. சிவ. வீ. மெய்யநாதன்,
பிளாஸ்டிக்குக்கு மாற்றுப் பொருட்கள் கண்காட்சி இந்தியாவிலேயே முதன்முறையாக இங்கு நடைபெறுகிறது என்றும், புவி வெப்பமயமாதல், காலநிலை மாற்றம் போன்றவற்றில் பிளாஸ்டிக் பங்களிப்பும் இருக்கிறது என்றும் பேசினார். தமிழகம் முழுவதும் உள்ள அனைத்து மாவட்டங்களிலும், பிளாஸ்டிக் கழிவுகள் பிரித்தெடுத்து அகற்றும் ஏற்பாடுகளை தமிழ்நாடு சுற்றுச்சூழல் துறை மேற்கொள்ள உள்ளதாக தெரிவித்தார். ஆவின் பால் நெகிழிப் பைகளுக்கு மாற்றாக மட்கும் தன்மையுடைய பைகளை பயன்படுத்துவதற்கான முயற்சிகள் எடுக்கப்படும் எனவும் தெரிவித்தார்.
நிகழ்ச்சியில் மத்திய சுற்றுசூழல், வனம் மற்றும் காலநிலை மாற்றம் துறை அமைச்சர் திரு. புபேந்தர் யாதவ் காணொலி காட்சி மூலமாக பேசுகையில், பிளாஸ்டிக்கால் கணினி, செல்போன் போன்ற நன்மைகள் கிடைத்துள்ள போதும், பல தீமைகளுக்கு வழி வகுத்துள்ளது என்றார். கடந்த செப்டம்பர் 24 ஆம் தேதி நடந்த சுற்றுச்சூழல் அமைச்சர்கள் மாநாட்டில், சுற்றுச்சூழலுக்கு தீங்குவிளைவிக்கக்கூடிய பிளாஸ்டிக்கிற்கு மாற்றுப் பொருள் கண்டுபிடிப்பதோடு, பிளாஸ்டிக்கை மறுசுழற்சி செய்வதும் முக்கியமானது என பிரதமர் நரேந்திர மோடி வலியுறுத்தியதை அவர் நினைவு கூர்ந்தார். மேலும், பிளாஸ்டிக்கிற்கு மாற்றான பொருளான மரம், சணல், மூங்கில் ஆகியவற்றை ஸ்டார்ட் அப் நிறுவனங்கள் ஊக்குவிக்க வேண்டும் என தெரிவித்தார்.
பாதுகாப்பு அமைச்சகம்
கேரளாவின் பேப்பூருக்கு வந்தன இந்திய கடற்படை கப்பல்கள் .
கேரள அரசு நடத்திய சர்வதேச தண்ணீர் திருவிழாவில் பங்கேற்க, இந்திய கடற்படை கப்பல்கள் ஐஎன்எஸ் சர்தா மற்றும் ஐஎன்எஸ் கப்ரா ஆகிய போர்க்கப்பல்கள் பேப்பூர் துறைமுகத்துக்கு வந்தன. கடந்த 26, 27 ஆகிய தேதிகளில் நடந்த விழாவில், இந்த கப்பல்கள் பங்கேற்றன. விடுதலையின் அம்ரித் மகோத்ஸவ கொண்டாட்டத்தை முன்னிட்டு, இந்த போர்க்கப்பல்கள் அனுப்பப்பட்டன.
பேப்பூர் கடற்கரையில் கடற்படையின் இலகு ரக ஹெலிகாப்டர் தேடுதல் மற்றும் மீட்பு பணி குறித்த செய்முறை விளக்கம் அளிக்கப்பட்டது. இரவில் இந்த போர்க்கப்பல்கள் மின்னொளியில் ஜொலித்தன. இதை பேப்பூர் கடற்கரையில் இருந்த மக்கள் கண்டு ரசித்தனர். கடலோர பாதுகாப்பு பற்றிய விழிப்புணர்வு மற்றும் தேசபக்தி உணர்வை ஏற்படுத்துவதுதான் இந்த போர்க்கப்பல் பயணத்தின் நோக்கம். பேப்பூர் துறைமுக கழகம் மற்றும் உள்ளூர் மக்களுடன் கலந்துரையாடல் நிகழ்ச்சிக்கும் ஏற்பாடு செய்யப்பட்டது. போர்க்கப்பல்களை கேரளா சுற்றுலாத்துறை அமைச்சர் முகமது ரியாஸ், கூடுதல் தலைமை செயலாளர் டாக்டர் .வேணு வாசுதேவன் ஆகியோர் உட்பட பொது மக்கள் சுமார் 3,000 பேர் பார்வையிட்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1785827
பெட்ரோலியம் மற்றம் இயற்கை எரிவாயு அமைச்சகம்
பஞ்சாப் மற்றும் உத்தரப் பிரதேசத்தில் காசநோயை ஒழிக்க இந்தியன் ஆயில் நிறுவனத்தின் சிஎஸ்ஆர் முன்முயற்சி உதவவுள்ளது
உத்தரப் பிரதேசத்தில் உள்ள 75 மாவட்டங்கள் மற்றும் பஞ்சாபில் 23 மாவட்டங்களில் நகர ஒருங்கிணைப்புக் குழுக்கள், மாவட்ட சுகாதார சங்கங்கள், தொழில்நுட்ப ஆதரவுக் குழுக்கள் போன்றவற்றின் மூலம் தேசிய காசநோய் ஒழிப்புத் திட்டத்திற்கு ஆதரவளிக்க இந்தியன் ஆயில் நிறுவனம் உறுதி பூண்டுள்ளது.
அடுத்த மூன்று ஆண்டுகளுக்கு ஒவ்வொரு ஆண்டும் உ.பி. மற்றும் பஞ்சாப் மாநிலத்தின் மக்களை பரிசோதனை செய்வதே திட்டத்தின் முக்கிய நோக்கமாக இருக்கும். நோய் உறுதிப்படுத்தப்பட்டவர்களுக்கு தேசிய காசநோய் ஒழிப்புத் திட்டத்தின் நெறிமுறையின்படி சிகிச்சை தொடரும்.
இந்தியாவின் கடுமையான சுகாதார சவால்களில் ஒன்றாக காசநோய் தொடர்கிறது. 2030-ம் ஆண்டின் நிலையான வளர்ச்சி இலக்கை விட ஐந்து ஆண்டுகளுக்கு முன்னதாக, அதாவது 2025-ம் ஆண்டிற்குள் இந்தியாவில் காசநோயை முடிவுக்குக் கொண்டுவருவதற்கான அறைகூவலை 2018-ம் ஆண்டில் பிரதமர் திரு. நரேந்திர மோடி விடுத்தார்.
காசநோய் திட்டத்திற்காக ஆண்டு தோறும் அதிக நிதியை இந்திய அரசு வழங்குகிறது. இருந்த போதிலும், அரசின் முயற்சிகளுக்கு தேவையான ஆதரவை அளிப்பது அவசியம். நோயை ஆரம்ப கட்டத்திலேயே கண்டறிந்தால் தொற்று சங்கிலியை உடைக்கலாம் என்பதால் மக்களை அதிகளவில் பரிசோதனை செய்ய வேண்டும்.
பிரதமரின் தொலைநோக்குப் லட்சியத்தை அடைய, பெட்ரோலியம் மற்றும் இயற்கை எரிவாயு அமைச்சகத்தின் கீழ் இயங்கும் இந்தியன் ஆயில் கார்ப்பரேஷன் லிமிடெட், சுகாதாரம் மற்றும் குடும்ப நல அமைச்சகத்துடன் இணைந்து, காசநோய் இல்லா இந்தியாவுக்கான மக்கள் இயக்கத்தில் இணைகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1788385
உள்துறை அமைச்சகம்
பிரதமர் திரு நரேந்திர மோடியால் தொடங்கப்பட்டுள்ள ‘அக்னிபத் திட்டத்திற்காக’ பிரதமருக்கு மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா நன்றி தெரிவித்துள்ளார்
ஆயுதப் படைகளில் இணைந்து நாட்டுக்கு சேவை செய்யும் வாய்ப்பையும் நாட்டின் இளைஞர்களுக்கு ஒளிமயமான எதிர்காலத்தையும் வழங்குவதற்கான அக்னிபத் திட்டத்தை அறிவித்துள்ள பிரதமர் திரு நரேந்திர மோடிக்கு மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா நன்றி தெரிவித்துள்ளார்.
“இந்தத் திட்டம் இளைஞர்களிடம் உள்ள திறன்களை மேம்படுத்தி நாட்டில் பாதுகாப்பு முறையை வலுப்படுத்தும் இந்த முடிவுக்காக பிரதமர் திரு நரேந்திர மோடியை நான் பாராட்டுகிறேன்” என்று மத்திய உள்துறை அமைச்சர் தொடர்ச்சியான ட்விட்டர் பதிவுகளில் தெரிவித்துள்ளார்.
“அக்னிபத் திட்டம்” புரட்சிகரமான முன்முயற்சி என்று திரு அமித் ஷா கூறியுள்ளார். வெளிப்படையான நடைமுறை மூலம் பதினேழரை வயதிலிருந்து 21 வயது வரையுள்ள இளைஞர்கள் ஆயுதப்படைகளில் சேர்ந்து நாட்டுக்கு சேவையின் நிறைவில் வரியில்லாமல் ரூ.11.71 லட்சம் பெறுதன் மூலம் இவர்கள் பொருளாதார ரீதியாக அதிகாரம் பெற்றவர்கள் ஆவர்.
நாட்டிற்கும் தங்களுக்கும் பொன்னான எதிர்காலத்தை உருவாக்க இளைஞர்களுக்கு இந்தத் திட்டம் சிறந்த வாய்ப்பாகும். திரு நரேந்திர மோடியின் தொலைநோக்குள்ள முடிவு இந்தியாவின் இளைஞர்களுக்கு ஒழுக்கம், திறமை, உடல்தகுதி, ஆகியவற்றோடு அவர்களை பொருளாதார ரீதியில் தற்சார்பு உடையவர்களாக மாற்றுவது தற்சார்பு இந்தியா என்பதற்கான அடித்தளத்தை உருவாக்கும் என்று திரு அமித் ஷா கூறியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1833865
பிரதமர் அலுவலகம்
டாமனில் நமோ பாதை, தேவகா கடல்முனை ஆகியவற்றை நாட்டிற்கு பிரதமர் அர்ப்பணித்தார்
டாமனில் நமோ பாதை, தேவகா கடல்முனை ஆகியவற்றை பிரதமர் திரு நரேந்திர மோடி நாட்டிற்கு இன்று அர்ப்பணித்தார். விழா நடைபெறும் இடத்திற்கு வருகை தந்ததும், கட்டிட தொழிலாளர்களுடன் கலந்துரையாடி, அவர்களுடன் பிரதமர் புகைப்படம் எடுத்துக் கொண்டார். புதிய பாரத் சுய உருவப்படம் எடுக்கும் பகுதியையும் அவர் பார்வையிட்டார்.
5.45 கிலோமீட்டர் தூரம் கொண்ட தேவகா கடல்முனை ரூ. 165 கோடி மதிப்பில் கட்டப்பட்டுள்ளது. பொழுதுபோக்கு தலமாகவும், சுற்றுலா பயணிகளின் வரத்தை அதிகரித்து, அதன் மூலம் இந்த கடல்முனை உள்ளூர் பொருளாதாரத்தை அதிகரிக்கும் என்று எதிர்பார்க்கப்படுகிறது. திறன்மிகு விளக்குகள், வாகன நிறுத்தும் வசதி, பூங்காக்கள், உணவகங்கள், பொழுதுபோக்கு அம்சங்கள் உள்ளிட்டவை நிறைந்த உலகத்தரம் வாய்ந்த சுற்றுலா தலமாக இந்த கடற்கரை முகப்பு மாற்றி அமைக்கப்பட்டுள்ளது.
தாத்ரா, நாகர் ஹவேலி, டாமன், டயு மற்றும் லட்சத்தீவு யூனியன் பிரதேசத்தின் நிர்வாகி திரு பிரஃபுல் படேல் உடனிருந்தார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
இரண்டாவது கட்டத் தூய்மை இந்தியா திட்டத்தின் கீழ் தூய்மையான அமர்நாத் யாத்திரைக்கான பணிகள் தீவிரம்
இரண்டாவது கட்டத் தூய்மை இந்தியா திட்டத்தின் கீழ் யாத்திரிகர்களுக்குத் தூய்மையான மற்றும் கழிவற்ற சூழலை உறுதி செய்வதற்காக ஏராளமான முன்முயற்சிகள் எடுக்கப்பட்டு வருகின்றன. தூய்மையைக் கடைப்பிடிக்கவும், பொறுப்பான முறையில் கழிவுகளை அகற்றுவதை ஊக்குவிக்கவும், கழிவு மேலாண்மை முறைகள் அமல்படுத்தப்பட்டு வருகின்றன. இது போன்ற முயற்சிகள் அமர்நாத் யாத்திரையின் தூய்மை நிலைகளை குறிப்பிடத்தக்க அளவில் மேம்படுத்தி, பக்தர்களுக்கு சுற்றுச்சூழலுக்கு உகந்த பயணத்திற்கு வழிவகை செய்துள்ளன.
2022 அமர்நாத் யாத்திரையின் போது, 127 கழிவறை இருக்கைகள், 40 குளியலறை வசதிகள் உள்ளிட்டவை நகர்ப்புற உள்ளாட்சி அமைப்புகளால் நிர்மாணிக்கப்பட்டன. இது மட்டுமல்லாமல் யாத்திரைக்காக அமைக்கப்பட்ட 780 கழிவறைகளின் பராமரிப்புப் பணிகளையும் உள்ளாட்சி அமைப்புகள் மேற்கொண்டன. 100% கழிவுகளை சேகரிப்பதற்காக கழிவுகளை தரம் பிரித்து அகற்றும் வசதிகள் ஏற்படுத்தப்பட்டன. தூய்மையை கடைப்பிடிப்பதற்காக தங்கும் விடுதிகள், சுற்றியுள்ள சாலைகள் மற்றும் இதர பகுதிகளில் 231 துப்புரவு தொழிலாளர்கள் பணியமர்த்தப்பட்டனர். அவர்களுக்கு தகுந்த பாதுகாப்பு உபகரணங்களும் வழங்கப்பட்டன.
செயல்திறன்மிக்க கழிவு அகற்றும் நடைமுறையை உறுதி செய்யும் நோக்கத்தோடு ஜம்மு காஷ்மீரின் 10 நகர்ப்புற உள்ளாட்சி அமைப்புகளில் மே 12, 2023 அன்று 9 திடக்கழிவு மேலாண்மை வசதிகள் தொடங்கப்பட்டன. 2023-ஆம் ஆண்டு அமர்நாத் யாத்திரைக்கு தேவையான முன்னேற்பாடுகள் செய்யப்பட்டு வருகின்றன. தூய்மையான அமர்நாத் யாத்திரையின் மூலம் இரண்டாவது கட்டத் தூய்மை இந்தியா இயக்கம், ஒட்டுமொத்த யாத்திரிகர்களின் அனுபவத்தை மேம்படுத்தி இருப்பது மட்டுமல்லாமல், பக்தர்களிடையே தூய்மை மற்றும் துப்புரவின் மாண்புகளையும் வலியுறுத்தியுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://pib.gov.in/PressReleasePage.aspx?PRID=1931583
குடியரசுத் தலைவர் செயலகம்
குடியரசுத் தலைவர் தொடங்கிவைத்த 37-வது இந்திய – சர்வதேச வர்த்தகக் கண்காட்சி – 2017
குடியரசுத் தலைவர் திரு. ராம்நாத் கோவிந்த், இன்று புதுடெல்லியில், 37-வது இந்திய – சர்வதேச வர்த்தகக் கண்காட்சியை  தொடங்கிவைத்தார்.
இந்த விழாவில் பேசிய குடியரசுத் தலைவர், பொதுவான வர்த்தகம், கண்காட்சி போன்றவற்றைவிட இந்த ஐ.டி.டி.எஃப். சிறப்புமிக்கது.. ஒவ்வொரு ஆண்டும் நவம்பர் 14 அன்று தொடங்கப்படும் இந்த நிகழ்வு, உலக அரங்கில் இந்தியாவின் பெருமையை பறைசாற்றுகிறது. மேலும் இது சர்வதேச வர்த்தகத்தில் இந்தியாவின் பண்டைய வணிகம் மற்றும் புதிய நிலைப்பாட்டை தெரிவிக்கும் அடையாளமாகவும் உள்ளது.
குடியரசுத் தலைவர் மேலும், வர்த்தகம் மற்றும் கலாச்சாரத்தை பரிமாறிக்கொள்வதில் இந்தியா சுதந்திர உணர்வு கொண்ட சமூகமாகத் திகழ்கிறது. நாம் தாராளமயமான, அதேநேரம் சர்வதேச வர்த்தக விதிகளுக்கு உட்பட்ட வணிகத்தையே மதிக்கிறோம். இது நமது ஜீன்களில் அங்கமாகவே பொதிந்திருக்கிறது. இதுதான் நவீன இந்தியா மற்றும் இந்திய – சர்வதேச வர்த்தக கண்காட்சியின் பரம்பரை சொத்து என்று தெரிவித்தார்.
உலக பொருளாதாரத்தில் இந்தியாவுக்கு பிரகாசமான இடம் அங்கீகரிக்கப்பட்டுள்ள நேரத்தில், ஐ.ஐ.டி.எஃப். தொடங்கப்பட்டுள்ளது. இந்தியாவின் வணிகச் சூழலில் நிகழ்ந்துள்ள மாற்றங்களை உலகம் ஏற்றுக்கொண்டுள்ள நேரத்தில், வணிகம் செய்வதற்கான சூழலும் எளிமையாக்கப்பட்டு முன்னேற்றம் அடைந்து வருகிறது. சரக்கு மற்றும் சேவை வரி அறிமுகம் ஒரு முக்கிய சாதனையாகத் திகழ்கிறது. இது மாநிலங்களுக்கு இடையிலான தடைகளை உடைத்திருக்கிறது. மேலும் இது பொது சந்தைக்கு வழிவகுத்துள்ளதால், உற்பத்தித் துறையில் வலுவான பொருளாதார மாற்றம் நிகழ்ந்துவருகிறது. இதுபோன்ற காரணங்களால் கடந்த மூன்று ஆண்டுகளாக நாட்டின் மொத்த உள்நாட்டு உற்பத்தி, 2013-14 ஆண்டு பில்லியன் அமெரிக்க டாலரில் இருந்து, 2016-17 ஆண்டு 60 பில்லியன் அமெரிக்க டாலராக உயர்ந்துள்ளது.
இந்த வர்த்தக கண்காட்சியில் 222 வெளிநாட்டு நிறுவனங்கள் உட்பட 3,000 காட்சியாளர்கள் பங்கேற்றுள்ளதாக குடியரசுத் தலைவர் தெரிவித்தார். இந்தியாவின் 32 மாநிலங்களும் யூனியன் பிரதேசங்களும் பங்கேற்றுள்ளன. சுய உதவிக் குழுக்களில் இருந்து பெரிய வணிக நிறுவனமாக வளர்ச்சி அடைந்தவர்கள், சிறிய மற்றும் குறு உற்பத்தி நிறுவனங்களில் இருந்து புதிய டிஜிட்டல் நிறுவனங்கள் வரை கலந்துகொண்டுள்ளன. அதனால் இந்தக் கண்காட்சி குட்டி இந்தியா போன்று காட்சியளிக்கிறது. இந்த துணைக் கண்டத்தின் பன்முகத்தன்மையை இந்த கண்காட்சி படம் பிடித்துக் காட்டுகிறது.
இந்தியாவின் பொருளாதார சீர்திருத்தக் கொள்கைகள் காரணமாக லட்சக்கணக்கான பொதுமக்களின் வறுமை ஒழிக்கப்பட்டு, வளர்ச்சி மேம்பட்டு வருவதாகவும் குடியரசுத் தலைவர் தெரிவித்தார். பொதுவாக வர்த்தகமானது, பொது மக்களுக்கு அதிகம் உதவ வேண்டும். அவர்கள்தான் உண்மையான பயனாளிகள். இந்தியாவின் முக்கியத் திட்டங்களான, மேக் இன் இந்தியா, டிஜிட்டல் இந்தியா, ஸ்டார்ட் அப் இந்தியா, ஸ்டேன்டப் இதியா, ஸ்கில் இந்தியா, ஸ்மார்ட் சிட்டிஸ், விவசாயிகளின் வருமானத்தை இரண்டு மடங்கு பெருக்குதல் போன்றவை எல்லாம் அடிமட்டத்தில் இருந்து பொருளாதார சீர்திருத்தத்தை மேலும் அர்த்தமுள்ளதாக மாற்றும் முயற்சியாகத் திகழ்கிறது என்று தெரிவித்தார்.
ஜல்சக்தி அமைச்சகம்
நீர் வளத்தை துல்லியமாக கண்டறிதல் உள்ளிட்டவற்றுக்காக நிலத்தடி நீர் வாரியம் மற்றும் சிஎஸ்ஐஆர்-என்ஜிஆர்ஐ இடையே ஒப்பந்தம்
நீர் வளத்தை துல்லியமாக கண்டறிதல், வடமேற்கு இந்தியாவில் வறண்ட பகுதிகளின் மேலாண்மை உள்ளிட்டவற்றுக்காக மத்திய நிலத்தடி நீர் வாரியம் மற்றும் ஹைதாரபாத்தில் உள்ள சிஎஸ்ஐஆர்-என்ஜிஆர்ஐ ஆகியவற்றுக்கிடையே புரிந்துணர்வு ஒப்பந்தம் இன்று கையெழுத்தானது.
இதன் மூலம், நீர் வளம் உள்ள பகுதிகளை கண்டறியும் திட்டத்தின் கீழ், ராஜஸ்தான், குஜராத் மற்றும் ஹரியானா மாநிலங்களில் முன்னேறிய வான்வழி புவி-இயற்பியல் ஆய்வு நடத்தப்படும்.
மத்திய ஜல் சக்தி அமைச்சர் திரு கஜேந்திர சிங் செகாவத், மத்திய அறிவியல் மற்றும் தொழில் நுட்பம், சுகாதாரம் மற்றும் குடும்ப நலம் மற்றும் புவி அறிவியல் அமைச்சர் டாக்டர் ஹர்ஷ வர்தன் ஆகியோரின் முன்னிலையில், நிலத்தடி நீர் வாரியத்தின் தலைவர் மற்றும் சிஎஸ்ஐஆர்-என்ஜிஆர்ஐ இயக்குநருக்கிடையே புது தில்லியில் இந்த புரிந்துணர்வு ஒப்பந்தம் கையெழுத்தானது.
இந்த திட்டத்தின் முதல் கட்டத்தின் கீழ், ராஜஸ்தானில் 65,600 சதுர கிலோமீட்டர் பரப்பளவுக்கும், குஜராத்தில் 32,000 சதுர கிலோமீட்டர் பரப்பளவுக்கும், ஹரியானாவில் 2,500 சதுர கிலோமீட்டர் பரப்பளவுக்கும் ஆய்வு நடத்தப்படும்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://www.pib.gov.in/PressReleasePage.aspx?PRID=1682429